Koeberg se eenheid 1 Donderdag afgeskakel(Argieffoto: Armand Hough/ANA) Terwyl fase 6-beurtkrag die land en sy ekonomie lamlê, het Eskom bevestig dat Koeberg se eenheid een wél Donderdagmiddag afgeskakel gaan word. Sikonathi Mantshantsha, woordvoerder van die kragverskaffer, sê die besluit is tot vanmiddag uitgestel sodat daar genoeg tyd is om “die stelsel te stabiliseer”. Die opknappingswerk aan eenheid een van Afrika se enigste kernkragsentrale, sal na verwagting ses maande lank duur en beteken ook daar is nou selfs minder kragkapasiteit beskikbaar. Eskom steier sedert Dinsdag weens probleme by verskeie van sy kragsentrales. Opwekkingseenhede by Grootvlei, Arnot, Duvha, Kendal, Kriel en Tutuka het die gees gegee en daar was vertragings om eenhede by Arnot, Camden, Kendal en Kriel ná herstelwerk weer aanlyn te bring. Teen Woensdag was meer as 19 000 MW kapasiteit weens onbeplande instandhoudingswerk nie beskikbaar nie. Eskom het ook reeds sy dieselbegroting vir die boekjaar uitgeput, wat beteken die oopsiklus-gasturbines wat hy gewoonlik gebruik om beurtkragfases laer te hou, kan nou net in die ergste van noodgevalle gebruik word. Hoewel eenheid een by Koeberg se afskakeling tydelik vertraag is, kan dit nie onbepaald uitgestel word nie. Verskeie internasionale kundiges is by die opknappingswerk betrokke en Eskom moet teen volgende jaar die bywerkings afhandel indien hy suksesvol wil aansoek doen vir ŉ verlenging van die eenheid se bedryfslisensie.